钦定古今图书集成/明伦汇编/官常典/第421卷 > 贾谊新书 > 元达
## 钦定古今图书集成/明伦汇编/官常典/第421卷 > 贾谊新书 > 元达

按《宋史》本传：“达初名守旻，洺州鸡泽人。身长八尺馀，
负膂力，善射。家业农，不任作，苦委耒耜，慨叹而去之。
事任侠纵酒，尝醉见道旁槐树，拔剑斩之，树立断。达
私喜曰：‘吾闻李将军射石虎饮羽，今树为我断，岂神
助欤？尝从少年数十百人，欲起为盗，里中老父戒之，
乃止。时郡以户籍调役，达当送徒阙下，行数舍，乃悉’”
纵之，曰：“吾观汝曹亦丈夫也，岂乐为是哉！可善自为
计，吾亦从此逝矣。”已而郡遣追捕至，则达援弓引满
待之，追者不敢近，由是亡命山林间，为乡里患。太宗
居晋邸时，达求见，得隶帐下。尝侍太宗习射园亭，命
之射，达射四发不中的，已而连中。上喜，为更其名曰
达。及即位，补御龙直队长。雍熙初，累迁妫州刺史，继
领本州团练使。时州郡部送亡命者至阙，左右讽杀
之，达奏曰：“此类窜匿者众，岂能尽杀之哉？不如赦之，
以开其自新之路，且以成好生之德。”上悦，因悉原之。
端拱二年，擢侍卫步军都虞候、领幽州刺史。历北面
行营都部署，由常山镇入为京城巡检。淳化四年卒，
年四十二。赠昭化军节度。达虽奋自草野，历职戎署，
至交士夫，能折节尽礼，人以是称之。